Luke
2
6-7 Ga Bethlehem-ŋurnydja ŋunhi buṉbu ŋuli ganha yolŋu walal ŋorra'-ŋurranha, ŋunhiliyiny buṉbuŋur dhaŋaŋdhin ŋäthil yan, ga bäyŋuthinan ŋunhi Mary-wnydja ga Joseph-kuny dhaḻakarr ŋorranharaw. Bala maṉḏa ŋorrany warra kan'kalnha wäŋaŋur.
Bala nhanukalaŋaw yothuwnydja waluny galkithinan dhawal-guyaŋanharawnha. Bala nhanukuŋ ŋunhi Mary-wuŋuny yothuny maḻamarrnydja dhawal-guyaŋanan ḏirramuny, ga ŋayiny ŋanya Mary-nydja garrpir girriy'nha, bala ŋanya ŋayi yorrkuŋalnydja ŋunhi yothunhany ŋunhiwilidhin bala'palalilnydja mulmumirrililnha, ŋunhi gan ŋatha malany ŋorran warrakan'ku malaŋuw ŋunhilidhi.
8 Ga ŋunhili bili yan waŋganyŋur wäŋaŋur, yurr ḏiltjiŋurnha, warrakan'‑djägamirr mala gan djäga walalaŋgiyingalaŋaw bimbiw malaŋuw. Ga ŋuriŋi bili munhay, 9 God‑Waŋarrgu dhäwu‑gänhamirrnydja yolŋu maḻŋ'thurra walalaŋgal ŋunhiliyiny warrakan‑djägamirriwalnydja malaŋuwal, ga baḏayalayny'tja walalany ŋunhi Garray Godkalnydja ḻiw'maraŋalnha djeŋarra'yaŋalnha, ga barrarinan walal ŋunhi mirithinan yan.
10 Ga ŋayiny ŋunhi God-Waŋarrguny dhäwu-gänhamirrnydja yolŋu waŋan walalaŋ bitjarr, “Yaka walal barrari. Ŋarrany dhuwal marrtjin räli gäŋal mirithirrnha manymak dhäwu nhumalaŋ, ga dhiyaŋiyin dhu ŋunhi dhäwuynydja galŋa-djulŋithinyamaramany yolŋunhany walalany bukmaknhan yan. 11 Bili dhiyaŋuny bala munhay gäthurnydja nhumalaŋ Walŋakunhamirrnydja bilin dhawal‑guyaŋanan ŋunhan David-kalnha wäŋaŋurnydja, yurr ŋayi ŋunhi Maŋutji‑dhunupayanhawuynha Godkuŋun. 12 Maḻŋ'maramany nhuma dhu ŋanya ŋunhidhiny yothunhany garrpinawuynha girriy'nha, ga ŋorrany ŋayi ga ŋunha warrakan'kalnha mulmupuyŋurnha bala'palaŋurnha. Ga dhuwalatjanna nhuma dhu nhanŋu marŋgithirrnydja ŋunhi ga dharaŋandja ŋunhi ŋayiny ŋunhiyin Maŋutji‑dhunupayanhawuynha Godkuŋun.”